Krajniak, Milan, minister práce, sociálnych vecí a rodiny SR (2020-11-26):
Vážený pán podpredseda, vážené dámy a páni, pán poslanec Drdul mal nielenže pravdu, keď viacerých opozičných poslancov obvinil, že klamú, ale myslím si, že niektorí nehorázne klamú, a chcel by som vysvetliť prečo. Ale ešte predtým, stále pripúšťam to, že možno niektorí poslanci si len nedostatočne prečítali alebo sa oboznámili s tým, čo tento návrh zákona chce zakotviť a ustanoviť. Napriek tomu, že tento zákon bol v medzirezortnom pripomienkovom konaní a o tomto návrhu sa týždne a týždne debatovalo, pripúšťam možnosť, že niektorí poslanci si zle prečítali, o čo tu ide. Takže prvá vec, ktorú by sme si mali uvedomiť, je, že príspevok rodičom na obedy ich detí zvyšujeme z 1,20 euro na 1,30 euro. To je zlepšenie situácie, ktorá bola doteraz. Zvyšujeme tento príspevok o 8 %. Tým reagujeme na to, že naozaj tá situácia v čase koronakrízy pre mnohých rodičov, najmä tých zo sociálne slabších rodín je horšia. Po druhé to, čo sa deje, je, že zachovávame nielen obedy zadarmo pre deti z tých znevýhodnených, nazvime to marginalizovaných skupín, povedzme si to otvorene, najmä rómskych, čiže pán poslanec Šimko, napríklad ktorý to spomínal, tam sa nič nemení. To, čo ste s takým bôľom v duši porozprávali o tých deťoch, ktoré tam sú, pre nich sa nič nemení. Rovnako sa nič nemení pre ktorékoľvek deti zo sociálne slabších rodín, teda mení, mení, pán poslanec, aby som bol pravdivý, zvyšujeme ten príspevok. Zvyšujeme ho, čiže tá situácia sa zlepšuje. Ďalšia vec, ktorú by som chcel k tomu povedať, že nielen pre deti, ktoré sú z tých sociálne slabších rodín, ale pre školy, kde 50 % a viac detí je zo sociálne slabších rodín, tam naďalej budú tento príspevok, ktorý štát vyčleňuje, dostávať samosprávy v tej zvýšenej miere na 1,30 euro. A teraz by som chcel poukázať na taký absolútny hyenizmus, ktorý tu z úst viacerých poslancov zaznel. Vážení rodičia, ktorých deti chodia na základné školy, páni opoziční poslanci o vás tvrdia, že ste absolútne bezcitné hyeny, a keď vám štát prispeje, vám, priamo rodičom, finančným príspevkom 1,30 euro za každý deň, kedy vaše dieťa chodí do školy, tak oni tvrdia, že vy dieťaťu nekúpite teplý obed. Toto tvrdíte. Toto ste celý čas tvrdili v rozprave. Keď štát prispeje rodičovi na každý deň 1,30 euro vo forme finančného príspevku, ohrozí to tento štát, lebo tí krkavčí rodičia nekúpia svojim deťom teplý obed. Toto tu počúvame celý deň. To je absolútna urážka 99,9 % rodičov na Slovensku! A ak niekde hrozí, páni poslanci, a to naozaj hrozí v niektorých skupinách obyvateľov, že nebodaj niektorý rodič si radšej tie peniaze nechá namiesto toho, aby ich posunul tomu dieťaťu na obed, tak to sú presne tie skupiny obyvateľstva, kde zostáva zachovaný presne ten režim, ktorý je doteraz. Čiže ten príspevok, rovnako ako sociálne dávky nepošleme priamo tým rodičom, ale pošleme ho obciam, pošleme ho tým školám, ale veď tento inštitút poznáme. Tento inštitút poznáme aj z normálnej podpory rodín, ktoré sú v hmotnej núdzi. Áno, keby sme to chceli urobiť tak, ako tuto páni opoziční slovutní kolegovia navrhujú, tak aj dávky v hmotnej núdzi budú dostávať priamo obce! A oni rozhodnú, ako prispejú jednotlivým rodičom v hmotnej núdzi. Tam sa nikto nečuduje, že im to dávame vo finančnom príspevku, tam nikto nehorekuje nad tým, že niektorí si z toho možno kúpia aj cigarety. Ale iba tie dávky v hmotnej núdzi, kde hrozí takéto, povedal by som, neprispôsobivé správanie, tak tam sa stávajú adresátom týchto dávok mestá a obce. Veď ten inštitút poznáme, veď je zavedený, roky rokúce je zavedený. Že aby som si zhrnul fakty. Po prvé zvyšujeme príspevok na obedy pre deti na základných školách z 1,20 euro na 1,30 euro. O 8 %. Zvyšujeme úroveň toho, akú garanciu alebo istotu poskytuje tento štát a táto vláda a táto vládna koalícia rodičom detí. Po druhé. Tí, ktorí majú dostatočný príjem na to, aby ho mohli dostať ako finančný príspevok prostredníctvom zvýšenia daňového bonusu, ho dostanú ako finančný príspevok. A obviňovať 99 % rodičov na Slovensku, že ak im štát prispeje finančne na obedy ich detí, tak oni tomu dieťaťu nekúpia teplý obed, to je taká zvrhlosť, nehoráznosť, ako keby väčšina rodín na Slovensku a väčšina rodičov, ktorí majú deti na základných školách, boli asociáli, ktorým keď štát dá finančný príspevok, tak oni to prepijú! Absolútna nehoráznosť! Ak by zostala akákoľvek pochybnosť, akákoľvek pochybnosť, že by boli rodičia, a najmä teraz v čase korony, kde sa veci menia, sú tam súbehy príspevkov, napríklad SOS dotácií a ďalších príspevkov, ktoré štát podporuje na vykrytie tejto zložitej situácie, ak by náhodou hrozilo, že ktorékoľvek dieťa by mohlo prepadnúť z toho systému, to znamená, že by nemalo garantované ani finančný príspevok na rodiča, ani by nemalo garantované to, že v prípade, ak je ten rodič zo sociálne slabšieho prostredia, tak tú garanciu prebere na seba jedáleň, tým pádom škola, tým pádom obec alebo mesto ako zriaďovateľ, tak dávam verejný prísľub, že ak by niekto vypadol, čo sa môže stať, z tohto systému, tak dostane ten príspevok buď prostredníctvom dotačnej schémy ministerstva práce, sociálnych vecí a rodiny ako fyzická osoba, lebo tá dotačná schéma je pre právnické osoby, ale je aj pre fyzické osoby, alebo – a práve preto prijímame ten zákon už teraz napriek tomu, že bude účinný až od 1. augusta, až od 1. augusta budúceho roku, a práve preto na tejto schôdzi, na tejto schôdzi, aby to bolo súčasne, zvyšujeme ten daňový bonus, aby si to každý mohol porovnať a mohol zistiť, že teda áno, aj od budúceho školského roku má garantované, že ten príspevok, či už finančný, lebo ten príspevok je finančný vždy, ale sú dve možnosti, buď ide obci, alebo ide človeku priamo. A ja nedopustím v mene tých rodičov, ktorí sa starajú zodpovedne o svoje deti, aby ste z nich robili všetkých hyeny, ktorým keď štát prispeje finančným príspevkom, tak oni to prepijú, lebo tak to teda nie je. Ale dám vám verejný prísľub. Ak by niekto vzhľadom na to, že nevieme tú situáciu, čo sa týka korony, úplne predvídať, bol taký, že by nemal príspevok ani prostredníctvom obce a nedostal by ani príspevok prostredníctvom daňového bonusu, tak nájdeme spôsobom, prostredníctvom dotačnej schémy ministerstva práce, sociálnych vecí a rodiny, aby sme mu to vyrovnali. A ešte chcem povedať ďalšiu vec. A máme na to, teda každý človek bude mať pol roka, pol roka na to, aby posúdil, či od 1. 9., keďže ten daňový bonus bude platiť od 1. 7. a zákon týkajúci sa finančného príspevku o finančnom príspevku obciam a mestám bude platiť od 1. 8., každý si bude môcť posúdiť, že či je jeho právo na zvýšenie príspevku garantované, pretože my zavádzame zvýšenie príspevku na obedy pre každého rodiča, ktorý má dieťa na základnej škole. A chcel by som tiež oznámiť, že garantujeme aj to, že ten daňový bonus bude naďalej platiť pre deti do 26 rokov, tak ako je tomu doteraz. Akurát pre kategóriu detí, ktoré sú na základnej škole, bude zvýšený primeraným spôsobom. Takže odmietam akékoľvek vytĺkanie sprosté, zavádzajúce na niečom, kde my nielenže garantujeme tú súčasnú úroveň, ktorá je, my ju zvyšujeme, my ju zvyšujeme. Tak ako, dámy a páni, viem, že sa vám to ťažko počúva, ale už o niekoľko dní dostanú dôchodcovia 13. dôchodok na svoj účet a v porovnaní s tým, čo dostali pred rokom, každý dostane viac a dôchodca s priemerným dôchodkom dostane 2,5-násobne viac, ako dostal minulý rok. To nie je garantovanie tých sociálnych istôt, vymožeností, na ktoré boli ľudia zvyknutí, to je zvýšenie, zvýšenie, výrazné zvýšenie tých istôt a istých vymožeností sociálneho systému Slovenskej republiky a robíme to napriek tomu, že sme v najhoršej kríze od druhej svetovej vojny. Po ďalšie. Čo sa týka minimálnej mzdy, tí, ktorí poberajú minimálnu mzdu, už o dva mesiace budú mať svoju výplatu v budúcom, alebo teda o tri mesiace dostanú januárovú výplatu v budúcom roku a v hrubom to bude suma o 43 eur vyššia, ako dostávali v tomto roku. Znovu zvyšujeme úroveň toho, čo garantujeme aj tým najmenej zarábajúcim na území Slovenskej republiky. To, čo mňa najviac teda mrzí, je, že my sa správame k rodičom, ktorí chcú, a máme tu viacdetné rodiny, ako správne povedala pani poslankyňa Drábiková, ktorí chcú, aby sa ich deti stravovali spoločne ako rodina aj cez obed, tak týmto deťom chceme uprieť tú možnosť, aby, ak si to ich rodičia, ich rodina želá, aby mohli takýmto spôsobom zabezpečiť stravovanie svojich rodi... stravovanie svojich detí aj v domácnosti. My chceme ignorovať, teda nie my, ale na základe tých návrhov, ktoré som tu počul, to, že mnohé deti, žiaľ, majú civilizačné choroby, majú rôzne alergie a ďalšie zdravotné problémy, na základe ktorých oprávnene uvítajú aj tú finančnú podporu, nielen tú priamu v tom, že sa v škole navarí, ale uvítajú tú možnosť, že dostanú finančný príspevok aj priamo oni a budú môcť tomu dieťaťu poskytnúť taký stravovací režim, ktoré ich dieťaťu najviac vyhovuje. A to, čo považujem za absolútny paradox toho, čo som tu počúval, tak na jednej strane všetci tvrdia, že tie školské jedálne sú fantastické a varia tam fantasticky a deti sú s tým spokojné, rodičia sú s tým spokojní, všetci sú s tým spokojní. Ale veď rodičia dostanú finančný príspevok, ak sú s tým všetci spokojní, tak budú ďalej chodiť do tej istej školskej jedálne, objednajú si obedy tak, ako si objednávajú doteraz, ale ak náhodou sa stane v niektorej škole, v niektorej obci, že rodičia nie sú spokojní s tým, ako tá školská jedáleň varí, no tak dostanú finančný príspevok a budú si môcť zvoliť to, že kde chcú, aby sa ich dieťa stravovalo napríklad doma, čo asi nespochybňuje nikto, kto má aspoň trošku sociálne cítenie a kto aspoň trošku chce podporovať rodiny, že naobedovať sa doma so svojou mamičkou a so svojimi súrodencami asi nie je žiadne zvrhlé opatrenie, to je niečo normálne, to je niečo, čo je normálne pre mnohé rodiny na Slovensku, a práve preto im takýto finančný príspevok podľa nášho názoru patrí. Aby som ukončil s dvanástou hodinou tento svoj príhovor, chcem ešte raz povedať, pretože ten úmysel je úplne zrejmý, tí, ktorí nemôžu si odpočítať daňový bonus a nemôžu dostať možno s ohľadom na koronu, horšiu situáciu tento príspevok vo finančnej podobe, tí budú ďalej fungovať v tomto režime tak ako do teraz. Tí, ktorí si môžu odpočítať daňový bonus, zvýšený daňový bonus na dieťa, ktoré chodí na základnú školu, to dostanú vo finančnej forme ako finančný príspevok. Ak sa ukáže, že je nejaká skupina ľudí, a ja teda tvrdím na základe toho, čo som povedal, že tam sú napríklad zahrnuté teda aj deti, ktoré nemusia byť v tejto situácii, ale chodia na školu, kde väčšina detí je v hmotnej núdzi, ale ak sa ukáže, že nejaká skupina detí alebo, alebo rodičov by mala byť mimo, som pripravený ešte do leta odstrániť akýkoľvek takýto rozpad, bolo úplne jasné, že ten finančný príspevok navyšujeme, nie rušíme, navyšujeme, to znamená, každá rodina na Slovensku dostane či už prostredníctvom rodičov, čo ja považujem za legitímne, alebo prostredníctvom obce, čo tiež považujem v niektorých prípadoch za legitímne, dostane príspevok na obedy detí, zvýšený oproti tomu, ako to bolo v tomto roku. A pri všetkej úcte k samosprávam – a ja veľmi si vážim a rešpektujem úlohu, ktorú samosprávy na Slovensku majú – predsa len si myslím, že ak by som som si mal vybrať, či o stravovacích návykoch svojho dieťaťa rozhodne pán starosta alebo primátor mesta, v ktorom žijem, alebo pán riaditeľ, alebo riaditeľka školy, kde moje deti chodia, alebo by som mohol k tomu prispieť ja, predsa len by som dôveroval ako rodič tomu, skôr sebe, viac ako v to, že nejakí vo väčšine prípadov naozaj veľmi šikovní a vzdelaní riaditelia škôl alebo starostovia a primátori musia mať vždy lepší názor ako rodič, to tak určite neplatí. Na záver ešte raz by som vás chcel poprosiť o podporu tohto návrhu zákona, som rád, že nevzniesol nikto ani jedinú pripomienku k tej, k tým dotačným schémam, ktoré rozširujeme, a čo sa týka tejto otázky, o ktorej sme diskutovali, ak by existovala nejaká skupina, ktorá by sa mohla cítiť, že, že vypadne medzi ten systém, tak garantujem, že do leta som pripravený to vyriešiť. Ďakujem vám veľmi pekne za podporu. (Potlesk.)